Maana 101nan: U ye Yesu faga
E K’A filɛ kojuguba min bɛ ka kɛ! U ye Yesu faga. U y’a gengen jiri la. Pwɛntiw gengenna a bolow ni a senw na. Kun jumɛn na mɔgɔw sɔnna ka nin kɛ Yesu la?
Nin kow kɛra Yesu la bawo mɔgɔw tun bɛ yen minnu bɛ Yesu koniya kosɛbɛ. I bɛ o mɔgɔw dɔn wa? O mɔgɔw dɔ la kelen ye mɛlɛkɛjugu ye min tɔgɔ ye ko Sitanɛ-Sendonbaga. Ale de ye a kɛ Hadama ni Hawa ma Jehova ka kuma mɛn. Ale Sitanɛ kelen de fana ye Yesu juguw bila u ka nin kojuguba kɛ.
Sanni yɛrɛ Yesu tun ka gengen jiri la, a juguw ye kojugu sugu bɛɛ da a kan. I hakili jigin u nana a minɛ Jetisɛmanɛ nakɔ kɔnɔ cogo min na ka taa n’a ye. O juguw tun ye jɔni ye? Diinɛ ɲɛmɔgɔw de tun don. Ko min kɛra o kɔfɛ, an k’o lajɛ ɲɔgɔn fɛ.
Diinɛ ɲɛmɔgɔw ye Yesu minɛ tuma min na, a ka cidenw siranna kosɛbɛ. U bɛɛ bolila ka Yesu kelenpe to a juguw bolo. Nka ciden Piɛrɛ ni Yuhana tun ma taa yɔrɔ jan. U tilala ka tugu Yesu ni a juguw kɔ walisa k’a dɔn ko min bɛna kɛ Yesu la.
Sarakalasebagaw fɔlɔla ka taa ni Yesu ye cɛkɔrɔba dɔ fɛ min tɔgɔ ye ko Anɛ. Anɛ ye sarakalasebaga-kuntigi kɔrɔ ye. Nka, jama ma mɛn o yɔrɔ la. U tilala ka taa ni Yesu ye Kayifɛ ka so. Kayifɛ de ye sarakalasebaga-kuntigi ye sisan. Diinɛ ɲɛmɔgɔ caman tun ye ɲɔgɔn lajɛ a ka so.
Jama sigira Kayifɛ ka so yen yɔrɔ la walisa ka Yesu kiritigɛ. U ye mɔgɔw ladon o yɔrɔ la walisa u ka nkalonw da Yesu la. Diinɛ ɲɛmɔgɔ minnu tun bɛ yen, olu bɛɛ lajɛlen ko: ‘Yesu ka kan ka faga.’ U tilala ka daji tu Yesu ɲɛda la, k’a bugo ni u bolokurun ye.
O kow bɛɛ tun bɛ ka kɛ tuma min na, o y’a sɔrɔ Piɛrɛ tun bɛ dukɛnɛ na. Sufɛla tun don ani nɛnɛ tun bɛ. O kosɔn mɔgɔw ye tasuma mɛnɛ. Mɔgɔw bɛ ka u ja tasuma na tuma min na, baarakɛmuso dɔ ye Piɛrɛ lajɛ, ka tila k’a fɔ ko: ‘Nin cɛ fana ni Yesu tun bɛ ɲɔgɔn fɛ.’
Nka Piɛrɛ y’a jaabi ko: ‘Ayi, ne tɛ.’
Siɲɛ saba, mɔgɔw y’a fɔ Piɛrɛ ye ko ale ni Yesu tun bɛ ɲɔgɔn fɛ, nka a siɲɛ saba bɛɛ la Piɛrɛ y’i dalacɛ a la, k’a fɔ ko tiɲɛ tɛ. Siɲɛ sabanan na, Piɛrɛ ye o fɔ dɔrɔn, Yesu y’i kɔ yɛlɛma ka Piɛrɛ lajɛ. Piɛrɛ nimisara kosɛbɛ a ka nkalontigɛ la. A taara kɛnɛma ka kasi.
Jumadon sɔgɔma, tile bɔra tuma min na dɔrɔn, sarakalasebagaw taara ni Yesu ye u ka lajɛkɛyɔrɔba la n’o ye kiritigɛyɔrɔba ye. O yɔrɔ la yen, u y’a fɔ u ni ɲɔgɔn cɛ, u tun bɛna min kɛ Yesu la. O kɔfɛ, u taara ni Yesu ye Pɔnse Pilate fɛ, n’o ye Jude gɔfɛrɛnɛrɛ ye.
Sarakalasebagaw taara Pilate fɛ k’a fɔ a ye ko: ‘Nin cɛ ye mɔgɔjugu de ye. A ka kan ka faga.’ Pilate ye Yesu ɲininka, ka tila k’a fɔ ko: ‘Ne ma jalakiyɔrɔ si ye nin cɛ la.’ O kosɔn, Pilate ye Yesu bila ka taa Hɛrɔde Antipasi fɛ. Hɛrɔde tun bɛ Galile jamana kunna, nka a tun nana waatinin kɛ Jerusalɛm. Hɛrɔde fana bolo, Yesu ma kojugu si kɛ. O kosɔn, Hɛrɔde ye Yesu bila ka na kokura Pilate fɛ.
Pilate tun b’a fɛ ka Yesu bila, nka Yesu juguw tun b’a fɛ Pilate ka kasoden wɛrɛ bila Yesu nɔ na. O kasoden tun ye nsonkɛ dɔ ye min tɔgɔ ko Barabasi. Midi waati la, Pilate ye Yesu labɔ kɛnɛma k’a fɔ jama ye ko: ‘Aw ka masakɛ filɛ!’ Nka sarakalasebaga-kuntigiw pɛrɛnna, k’a fɔ ko: ‘A faga! A faga!’ O la sa, Pilate ye Barabasi bila, nka a y’a to Yesu juguw ka taa n’a ye k’a faga.
O jumadon kelen, selifana waati la, Yesu gengenna jiri la. Kojugukɛla fila ni Yesu gengenna ɲɔgɔn fɛ. Kelen tun bɛ a kinin fɛ, tɔ kelen tun bɛ a numan fɛ. I tɛ se ka olu ye ja kan yan fo Yesu kelenpe dɔrɔn. Waati dɔɔnin dɔrɔn sani Yesu ka sa, kojugukɛla kelen y’a fɔ Yesu ko: ‘I hakili to ne la tuma min na i bɛna i ka masaya kɛ.’ Yesu y’a jaabi ko: ‘Ne bɛ layidu ta i ye, ko i bɛna kɛ ne fɛ Alijinɛ na.’
Yala o tɛ layidu ɲumanba ye wa? Yesu tun bɛ ka kuma alijinɛ min kan, i bɛ o dɔn wa? Ala tun ye alijinɛ fɔlɔ min da, o tun bɛ min? O tun bɛ dugukolo de kan. Tuma min na Yesu bɛna kɛ masakɛ ye sankolo la, a bɛna o kojugukɛla lana ɲɛnamaya la kokura walisa a ka alijinɛ kura diyabɔ dugukolo kan yan. Yala o t’an nisɔndiya wa?
Matiyu 26:57-75; 27:1-50; Luka 22:54-71; 23:1-49; Yuhana 18:12-40; 19:1-30.
Ɲininkaliw
- Mɔgɔ kɛrɛnkɛrɛnnen jumɛnw de kɛra Yesu ka saya sababu ye?
- Cidenw ye mun kɛ tuma min na diinɛ ɲɛmɔgɔw ye Yesu minɛ ka taa ni a ye?
- Mun kɛra sarakalasebaga-kuntigi Kayifɛ ka so?
- Mun na Piɛrɛ taara kɛnɛma ka kasi?
- U kɛlen kɔ ka Yesu bila ka taa Pilate fɛ kokura, sarakalasebaga-kuntigi pɛrɛnna ka mun fɔ?
- Jumadon wula daminɛ na, mun kɛra Yesu la? Yesu ye layidu jumɛn ta kojugukɛla dɔ ye min gengenna jiri la a kɛrɛfɛ?
- Yesu ye Alijinɛ min kuma fɔ, o bɛna kɛ min?
Ɲininkali wɛrɛw
- I ka Matiyu 26:57-75 kalan.
Yahutuw ka kiritigɛ jamakulu y’a jira cogo jumɛn na ko u ka jugu? (Mat. 26:59, 67, 68)
- I ka Matiyu 27:1-50 kalan.
Mun na an bɛ se k’a fɔ ko Juda ka nimisa tun tɛ nimisa sɛbɛ ye? (Mat 27:3, 4; Mar. 3:29; 14:21; 2 Kɔr. 7:10, 11)
- I ka Luka 22:54-71 kalan.
U ye Yesu janfa su min na, k’a minɛ, Piɛre y’a dalacɛ a la ko ale tɛ Yesu dɔn. An bɛ mun kalan o ko fɛ? (Luka 22:60-62; Mat. 26:31-35; 1 Kɔr. 10:12)
- I ka Luka 23:1-49 kalan.
Tilenbaliyako minnu kɛra Yesu la, a ye o jaabi cogo di? An bɛ mun kalan o ko fɛ? (Luka 23:33, 34; Rom. 12:17-19; 1 Pi. 2:23)
- I ka Yuhana 18:12-40 kalan.
Hali ni waati dɔ kɔnɔ Piɛrɛ ma se ka fɛn fosi kɛ hadamaden ɲɛsiran bolo, mun b’a jira ko a tilara ka kɛ ciden ɲɛnamaba ye? (Yuh. 18:25-27; 1 Kɔr. 4:2; 1 Pi. 3:14, 15; 5:8, 9)
- I ka Yuhana 19:1-30 kalan.
Hakilila ɲuman jumɛn tun bɛ Yesu la, bolofɛnw ko la? (Yuh. 2:1, 2, 9, 10; 19:23, 24; Mat. 6:31, 32; 8:20)
Yesu ye kuma laban minnu fɔ sani a ka sa, olu ye sesɔrɔ kumaw ye minnu b’a jira ko a ye Jehova ka masabaya kɔkɔrɔdon. Cogo jumɛn na? (Yuh. 16:33; 19:30; 2 Pi. 3:14; 1 Yuh. 5:4)
bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn bam_Latn cjk_Latn bam_Latn bam_Latn bam_Latn dyu_Latn bam_Latn bam_Latn bam_Latn bam_Latn bam_Latn dyu_Latn bam_Latn dyu_Latn dyu_Latn dyu_Latn bam_Latn dyu_Latn dyu_Latn dyu_Latn bam_Latn dyu_Latn dyu_Latn bam_Latn